**Թոմաս Օհանյան** (անգլ.՝ Thomas A. Ohanian, Tom Ohanian, 1960, Փրովիդենս, ԱՄՆ), ամերիկահայ մոնտաժող, թվային մեդիաարտադրանքի ոլորտում գյուտարար, *Avid Media Composer* ոչ գծային մոնտաժի համակարգի համահեղինակ, որը հեղափոխություն է կատարել կինոարտադրության մեջ՝ կինոժապավենը թվային կոշտ սկավառակներով փոխարինելով, որն անցում էր դեպի թվային կինոյի դարաշրջան։ *Avid Media Composer*-ի զարգացման համար Օհանյանը դարձել է «Էմմի» (1994, 1998 թվականներ), գիտատեխնիկական «Օսկար» (1995 թվական), «Օսկար» (1999 թվական) մրցանակների դափնեկիր։ 1992 թվականին *Avid Media Composer*-ի գյուտից հետո ընդամենը երեք տարում Հոլիվուդում ֆիլմերի մոնտաժի 67%-ն անցել է թվային ոչ գծային մոնտաժի տեխնոլոգիայի։

Կենսագրություն
--------------

Թոմաս Օհանյանը ծնվել է 1960 թվականին Ռոդ Այլենդ նահանգի Փրովիդենս քաղաքում։ Նա ստացել է Բոստոնի համալսարանի կինոյի և հեռարձակման բակալավրի աստիճան, իսկ Ռոդ Այլենդի քոլեջից՝ մանկավարժական տեխնոլոգիաների մագիստրոսի աստիճան։

Կարիերա
-------

1989 թվականին Օհանյանը միացել է ֆիլմերի և տեսանյութերի մոնտաժի համակարգերի ստեղծման համար համակարգչային ծրագրային ապահովում մշակող *Avid Technology* նորաստեղծ ընկերությանը։ Օհանյանը եղել է *Avid*-ի առաջին խմբագիրը և 8-րդ աշխատակիցը։

*Avid*-ի առաջին աշխատակիցը ծրագրային ապահովման ինժեներ Ջեֆրի Բեդելն էր, որը *Avid Media Composer*-ի նախնական կոդի հիմնական հեղինակն ու ճարտարապետն էր։ Ջո Ռայսը և Թոմ Օհանյանը մշակել են օգտատիրոջ միջերես *Avid Media Composer*-ի համար, որը ցուցադրվել է փակ դռների հետևում NAB 1988-ի ընթացքում և պաշտոնապես հայտնվել է մեկ տարի անց՝ այս անգամ աշխատելով Էփլ Մակինտոշ համակարգիչների վրա։

1989-2001 թվականներին Օհանյանը դարձել է *Avid*-ի արտադրանքի մշակման տնօրեն և *Avid Media Composer*-ի ոչ գծային մոնտաժի համակարգի համաստեղծողը, որը հանգեցրել է գծային մոնտաժից համակարգչային թվային ոչ գծային խմբագրման անցմանը։ *Avid Media Composer*-ի ստեղծմանն ուղղված ջանքերի համար Օհանյանը 1994 թվականին արժանացել է «Էմմի» մրցանակի, 1995 թվականին՝ գիտատեխնիկական «Օսկար» մրցանակի, իսկ 1999 թվականին՝ «Օսկար» մրցանակի։

Օհանյանը հանդես է եկել զեկուցումներով, որոնցում ներկայացրել է, թե ինչպես են արհեստական բանականությունն ու մեքենական ուսուցումը ազդում բովանդակության ստեղծման վրա։ Այժմ նա անկախ խորհրդատու է և IBM-ի համաշխարհային բիզնեսի զարգացման բաժնի ղեկավար։

Թոմաս Օհանյանն ունի գյուտերի հետևյալ արտոնագրերը․

* մուլտիմեդիայի խմբագրման էֆեկտների բարելավված կառավարմամբ համակարգ
* համակարգչի համար սլայդերի մուտքագրման համակցված սարք և ստեղնաշար
* օգտատիրոջ մեխանիկական ինտերֆեյս

Թվային ոչ գծային մոնտաժի տեխնոլոգիա
-----------------------------------

Մինչև 1990-ական թվականները ֆիլմերի մոնտաժի հիմնական ասպեկտներն անփոփոխ էին։ 1992 թվականին *Avid Media Composer*-ի գյուտի շնորհիվ ընդամենը երեք տարում Հոլիվուդում ֆիլմերի մոնտաժի 67%-ն անցել է թվային ոչ գծային մոնտաժման տեխնոլոգիայի։

*Avid Media Composer*-ը հեղափոխել է պրոֆեսիոնալ տեսամոնտաժը` կինոժապավենը փոխարինելով թվային կոշտ սկավառակներով։ Թվային ոչ գծային մոնտաժը և *Avid Media Composer*-ը պրոֆեսիոնալ ոլորտի համար տեսանյութերի խմբագրման ստանդարտ համակարգ են։ Այդ համակարգով է ստեղծվում ԱՄՆ-ի հեռուստատեսային գովազդերի ավելի քան 80%-ը և փրայմ թայմ ժամանակահատվածի հաղորդումների 70%-ը, ինչպես նաև անթիվ հեռուստատեսային և լրատվական հաղորդումներ ամբողջ աշխարհում։

Ճանաչում
--------

* Էմմի մրցանակ (1994)
* Գիտատեխնիկական «Օսկար» մրցանակ (1995)
* «Էմմի» մրցանակ *Avid Multi-camera System*-ի ստեղծման համար (1998)
* «Օսկար» մրցանակ (1999)

Ծանոթագրություններ
------------------

1. ↑  «Tom Ohanian | Bostonia». *Boston University* (անգլերեն). Արխիվացված օրիգինալից 2022 թ․ նոյեմբերի 17-ին. Վերցված է 2022 թ․ նոյեմբերի 17-ին.
2. 1 2 3  «The Making of a Motion Picture Editor — Reviewed | Jonny Elwyn — Film Editor». *jonnyelwyn.co.uk*. Արխիվացված է օրիգինալից 2022 թ․ նոյեմբերի 17-ին. Վերցված է 2022 թ․ նոյեմբերի 17-ին.
3. 1 2 3  «MediaMente: Thomas Ohanian». *docuver.se*. Արխիվացված օրիգինալից 2022 թ․ նոյեմբերի 17-ին. Վերցված է 2022 թ․ նոյեմբերի 17-ին.
4. ↑  Adrian Pennington. «Industry Innovators: Bill Warner, Avid». *IBC* (անգլերեն). Արխիվացված օրիգինալից 2022 թ․ նոյեմբերի 17-ին. Վերցված է 2022 թ․ նոյեմբերի 17-ին.
5. ↑  AP,Carolyn Giardina, AP, Carolyn Giardina (2007 թ․ մարտի 29). «Ohanian now avid to distribute Signiant». *The Hollywood Reporter* (ամերիկյան անգլերեն). Արխիվացված օրիգինալից 2022 թ․ նոյեմբերի 17-ին. Վերցված է 2022 թ․ նոյեմբերի 17-ին.`{{cite web}}`: CS1 սպաս․ բազմաթիվ անուններ: authors list (link)
6. ↑  «Transforming Industries: From Film Editing to the Media Supply Chain» (ամերիկյան անգլերեն). Արխիվացված օրիգինալից 2022 թ․ նոյեմբերի 17-ին. Վերցված է 2022 թ․ նոյեմբերի 17-ին.
7. ↑  «Google Patents / Thomas Ohanian». *patents.google.com*. Արխիվացված օրիգինալից 2022 թ․ նոյեմբերի 17-ին. Վերցված է 2022 թ․ նոյեմբերի 17-ին.
8. ↑  Official Gazette of the United States Patent and Trademark Office: Patents. — U.S. Department of Commerce, Patent and Trademark Office, 1996. — 992 с.

Գրականություն
-------------

* *Thomas Ohanian, Natalie Phillips* Digital Filmmaking. The Changing Art and Craft of Making Motion Pictures. — Taylor & Francis, 2013. — 368 с. — ISBN 9781136053542
* *Thomas A. Ohanian* The Making of a Motion Picture Editor. — Tablo Pty Limited, 2018. — 570 с. — ISBN 9781925819564

Արտաքին հղումներ
----------------

* Tom Ohanian — Academia
* Թոմաս Օհանյանը Internet Movie Database կայքում

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | Internet Movie Database |

 |